Svrček, Miloš, poslanec NR SR (2023-05-10):
Ďakujem pekne za slovo, pán predsedajúci. V úvodnom slove aj pán vicepremiér povedal, že čo je predmetom tohto zákona, ochrana osobných údajov. Taktiež pre ministerstvo kultúry a ministerstvo pôdohospodárstva sa má riešiť otázka evidovania ruín a odstránenie nedostatkov katastrálneho zákona. Ja však ešte predložím pozmeňujúci a doplňujúci návrh. Jeho dôvo... teda dôvodom predloženia pozmeňujúceho návrhu je rozšírenie možnosti zapísania do zoznamu advokátov popri profesoroch a docentoch, ktorí spĺňajú podmienky podľa § 3 odsek 1 písm. a), b), f) až j), aj iné osoby. Touto kategóriou právnych expertov sú legislatívci, teda právnici, ktorí profesionálne pôsobia v oblasti legislatívy, teda vykonávajú činnosti v štátnych orgánoch spočívajúce v odbornej tvorbe a príprave návrhov zákonov a legislatívy vrátane návrhov ústavných zákonov a návrhov iných všeobecne záväzných právnych predpisov. Popri rovnakých podmienkach, aké musia v súčasnosti spĺňať docenti a profesori, ktorí požiadajú o zápis do zoznamu advokátov a ktoré upravuje § 3 ods. 1 písm. a), b), f) až j), sa navrhuje ustanoviť ďalšie podmienky, ktorými je dĺžka trvania praxe legislatívca. Navrhujem taktiež aj umožniť členom komory zastávať funkcie v orgánoch komory opakovane, teda bez obmedzenia počtu funkčných období. Predkladám teda pozmeňujúci a doplňujúci návrh poslancov Národnej rady Slovenskej republiky k vládnemu návrhu zákona Miloša Svrčeka, Jaroslava Karahutu a Jozefa Lukáča k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam v znení neskorších predpisov a ktorým sa menia a dopĺňajú niektoré zákony (tlač 1468). Vládny návrh zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: V čl. VI sa za bod 4 vkladajú body 5 až 7, ktoré znejú: „5. V § 6 ods. 2 sa na konci pripája táto veta: „Komora uzná za prax podľa § 3 ods. 1 písm. c) prax v oblasti legislatívy; za prax v oblasti legislatívy sa na účely tohto zákona považuje najmenej pätnásťročná činnosť v legislatívnom útvare štátneho orgánu spočívajúca v odbornej tvorbe a príprave návrhov zákonov ostatných všeobecne záväzných právnych predpisov vrátane odborných činností súvisiacich s ich prerokúvaním, schvaľovaním a podpisovaním a súčasne doklad o získaní vysokoškolského vzdelania tretieho stupňa v študijnom odbore právo na právnickej fakulte vysokej školy v Slovenskej republike alebo uznaný doklad o vysokoškolskom právnickom vzdelaní tretieho stupňa vydaných zahraničnou vysokou školou v študijnom odbore právo.“ 6. V § 6 ods. 4 sa na konci pripája táto veta: „Komora umožní zloženie sľubu a zápis do zoznamu advokátov do dvoch mesiacov od doručenia písomnej žiadosti o zloženie sľubu a o zápis do zoznamu advokátov každému, kto preukáže, že spĺňa podmienky podľa § 3 ods. 1 písmeno a), b), f) až j), § 6 ods. 2 posledná veta, ak jeho odborné skúsenosti a znalosti budú prínosom pre výkon advokácie.“ 7. V § 67 ods. 2 sa vypúšťa druhá veta. Nové body 5 a 7 v čl. VI nadobudnú účinnosť 15. júna 2023, čo sa premietne do článku upravujúceho účinnosť zákona. Ďakujem pekne.